পশ্চিমবঙ্গের ক্ষেত্রে গত পনেরো-কুড়ি বছরে এই মুদ্রণ প্রযুক্তি আমূল বদলে গিয়েছে। লেটারপ্রেসের বস্তুময়তা থেকে ডিটিপি-ডিজিটাল-অফসেটের ভার্চুয়াল ছাপায় আমরা অভ্যস্ত হয়ে পড়েছি। কিন্তু এই দ্রুত পট পরিবর্তনে কি কোথাও কোনও বিচ্যুতি রয়ে গিয়েছে? অতিযান্ত্রিকতার দিকে ধাবমান হতে গিয়ে কি নান্দনিকতা কোথাও ব্যাহত হচ্ছে? এসব প্রশ্নগুলিই উঠে আসবে লিটল ম্যাগাজিনের মুদ্রণ নিয়ে একটি কর্মশালায়।
লিটল ম্যাগাজিন নির্মাণের অতীত ঐতিহ্যের কথা মাথায় রেখে আধুনিক প্রযুক্তিকে কী উপায়ে যথাযথ ভাবে ব্যবহার করা যায়, তা খতিয়ে দেখা হবে। কেমন হওয়া দরকার পত্রিকার লে-আউট, কী ধরনের পরীক্ষা-নিরীক্ষা করা যেতে পারে হরফ ব্যবহারে, প্রচ্ছদ ডিজাইনের সময়ই বা কোন দিকগুলো নজরে রাখা উচিত– এমন বিবিধ বিষয়ে হাতে-কলমে-কম্পিউটারে কাজ করাবেন মুদ্রণশিল্পের বিশেষজ্ঞরা। 
কর্মশালায় অংশগ্রহণ করতে পারবেন লিটল ম্যাগাজিন সম্পাদনা বা প্রকাশনার সঙ্গে যুক্ত অনূর্ধ্ব তিরিশ ব্যক্তিরা। সেজন্য ১৫ মার্চের মধ্যে তাঁদের আবেদন করতে হবে littlemagazinews@gmail.com ই-মেল ঠিকানায়। আগামী অক্টোবরে আয়োজিত হতে চলা এই কর্মশালায় যোগদান করা যাবে নিখরচায়।
‘ইন্ডিয়া ফাউন্ডেশন ফর দি আর্টস’ এর সহায়তায় এই কর্মশালার আয়োজক ‘বোধশব্দ’ পত্রিকার সম্পাদক সুস্নাত চৌধুরী।